Scîo
Scîo, dîta Chîo ascì, (in grêgo modèrno: Xίoς; Chíos) a l'é 'n'îzoa da Grêcia, a quìnta pe estensción, ch'a se trêuva inta pàrte ciù a levànte do Mâ Egêo, separâ da-a Turchîa da-o Stréito de Scîo.
L'îzoa a l'é stæta pe vàrri sécoli 'na colònia zenéize, fòscia unn-a de ciù inportànti, controlâ pe mêzo da Maónn-a de Scîo e de Focêa da-a famìggia di Giustinién.
Etimologîa[modìfica | modìfica wikitèsto]
O giögrafo grêgo Paosània o l'à scrîto che, segóndo o poêta Ión de Scîo, l'îzoa a l'à pigiòu o sò nómme da Chios, o fìggio de Pozeidón e de 'na nìnfa do pòsto, nasciûo into mêzo de 'na nevàdda, in grêgo antîgo xιώv, chiōn. Antigaménte ciamâ Ophioússa (Oφιoύσσa, "îzoa di serpénti") e Pityoússa (Πιtuoύσσa, "îzoa di pìn"), a partî da l'etæ de mêzo a l'à riçevûo vàrri nómmi, aprêuvo a-e dominaçioìn di âtri pàixi: da-o perîodo do contròllo zenéize o vêgne o nómme Scîo, diventòu Chio in italiàn, méntre pe-i tùrchi a l'êa ciamâ Sakız (صاقيز).
A capitâle de l'îzoa, d'ancheu Chios, into pasòu a l'êa de spésso ciamâ senpliceménte Kastron (Kάσtpov, "castéllo"). In particolâ, inti ànni do domìnio zenéize, a pàrte da çitæ drénto a-o castéllo a l'êa ciamâ Civitas Chii, méntre quélla de fêua de miâge a l'êa dîta "burghi"[1].
Giögrafîa[modìfica | modìfica wikitèsto]
L'îzoa de Scîo, da-a fórma a crescénte, a l'é lónga ciù ò mêno 50 km in direçión nòrd-sùd e, into sò pónto ciù ànpio, a mezûa 29 km in larghéssa, pe 'n'àrea totâle de 842.289 km2[2]. O sò teritöio o l'é montagnôzo e pi-â ciù pàrte arsoîo, atraversòu da 'na cadénn-a de mónti ch'a va aprêuvo a-o profî de l'îzoa. E dôe çìmme ciù inportànti, o Mónte Pelineon (1,297 m) e l'Epos (1,188 m), se trêuvan inta pàrte setentrionâle de l'îzoa. O sò céntro o l'é divîzo verticalménte da 'na série de mónti ciù picìn, ciàmæ Provatas.
Clìmma[modìfica | modìfica wikitèsto]
O clìmma de l'îzoa o l'é câdo e tenpiòu, do tîpo ciamòu "Mediterànio", con variaçioìn picìnn-e tra i vàrri méixi de l'ànno gràçie a l'efètto regolatô do mâ. E tenperatûe médie van da 'n mascìmo de 30 °C de stæ a-o mìnimo, into méize de zenâ, de 7 °C, ànche se pêuan êsighe de tenperatûe ciù âte de 40 °C ò sotozêro ascì.
Stöia[modìfica | modìfica wikitèsto]
Preistöia[modìfica | modìfica wikitèsto]
Di ritrovaménti archiològîchi fæti inta pàrte nòrd de l'îzoa són a prêuva che quésta a l'é abitâ a-o mêno za da l'época do Neolitìco (3.000-4.000 prìmma do Crìsto)[3]. I scîti ciù inportànti de 'sto perîodo chi són di rèsti de câze inta zöna de Hagio(n) Galas e quélli de 'n vilàggio, co-o sò canposànto, a l'estremitæ meridionâle de l'îzoa, vixìn a-o pàize de Emporeios. A ògni mòddo gh'é pöche informaçioìn in sce 'sta época chi, e dónca l'inportànsa e a duâta de quésti céntri a no l'é goæi ciæa.
A British School a Atêne, sótt'a-a direçión do Sinclair Hood, a l'à efetoòu di scâvi d'in gîo a-o pàize de Emporeios inti ànni 1952-1955[4][5], coscì cómme o Servìçio Archiològîco Grêgo (a partî da-i ànni setànta). Quésti stùddi àn portòu a 'na mêgio conoscénsa da stöia de l'îzoa, scibén che no tùtto o travàggio fæto o l'é za stæto publicòu.
Dæta a grànde uniformitæ inte dimenscioìn de câze de l'antîgo Emporeios, o l'é stæto ipotizòu da çèrti studiôxi che into Neolitìco no gh'êa de grénde diferénse sociâli tra e génte de l'îzoa, e quæ se òcupâvan sorviatùtto de agricoltûa e alevaménto[6]. A l'é 'na teorîa difûza tra i studiôxi quélla segóndo a quæ, inti ànni sucesîvi da Média Etæ do Brónzo (2300-1600 prìmma do Crìsto), inte l'îzoa no gh'êa ciù di abitànti; a ògni mòddo a l'é poscìbile che a mancànsa de repèrti de quélli ànni a ségge dovûa a-o fæto che no gh'é stæto abàsta stùddi e scâvi inta región de l'Egêo setentrionâle[7].
Inte l'XI sécolo prìmma de Crìsto l'îzoa a l'êa pe cóntra aministrâ da 'na monarchîa, co-ina sucesîva tranxiçión a 'na fórma de govèrno aristocràtica (fòscia con di tirànni ascì) ch'a s'é verificâ inti quàttro sécoli dòppo. Purtròppo e informaçioìn in sce 'sto perîodo chi no són goæi ciæe, e dónca saiàn necesâi di âtri scâvi pe descrovî quarcösa de ciù[8]. De segûo, into IX sécolo prìmma de Crìsto, inte l'îzoa gh'êa a prezénsa de génte da Neigropónte (ò Eobêa) e de Cîpro, testimoniâ da-a scovèrta de ceràmiche che vêgnan da quélli pòsti. A Erìtre, çitæ de l'Àzia Minô che pe tànto ténpo a l'é stæta in conpetiçión con Scîo, gh'é pe cóntra de testimoniànse de tràfeghi comerciâli co-i Fenîci[9][10].
Etæ clàscica[modìfica | modìfica wikitèsto]
Grêcia antîga e clàscica[modìfica | modìfica wikitèsto]
O Ferecide, òriginâio de Lêro, tæra a sùd de Scîo, o l'à scrîto de cómme l'îzoa a foîse stæta conquistâ da-i Lèleghi, 'na popolaçión pre-grêga sótt'a-o contròllo da civiltæ minòica de Crêta, pöi scaciâ into perîodo de l'invaxón di Iöni[11][12].
Scîo a l'é stæta unn-a de dózze çitæ che se són unîe inta Lîga Iònica e, za da-a fìn do VII sécolo prìmma de Crìsto[13], a l'é stæta unn-a de prìmme çitæ a bàtte 'na pròpia monæa, dêuviàndo cómme scìnbolo 'na sfìnge. Da quéllo moménto, a sécca de Scîo a continoiâ a pròpia ativitæ pe ciù de nêuveçénto ànni.
Into VI sécolo prìmma de Crìsto o govèrno de Scîo o l'à adotòu 'na spécce de costituçión scìmile a quélla svilupâ da-o Solón de Atêne[14], co-o scistêma de govèrno ch'o l'é diventòu de manimàn ciù democràtico, con l'instituçión de 'n'asenblêa pe-e votaçioìn e di magistrâti popolâri ciàmæ damarchoi[15].
Inte l'ànno 546 prìmma de Crìsto, Scîo a l'é stæta conquistâ da l'Inpêro Persiàn, parteçipàno dónca, into 499 a.C., a-a Rivòlta iònica[15]. A poténsa navâle de Scîo in quélli ànni a l'êa asæ inportànte, cómme testimoniòu da-o fæto che a sò flòtta a l'êa a ciù grànde (formâ da ciù ò mêno 100 nâve) tra quélle de çitæ iòniche ch'àn parteçipòu a-a batàggia de Lade do 494 a.C. Chi, a flòtta de Scîo a l'à continoòu a conbàtte i persién ànche dòppo a ritirâta de flòtte de Sâmo e de âtre çitæ ma, a-a fìn, a l'é stæta òbligâ a retiâse e a patî tórna l'òcupaçión persiànn-a[16]. A ògni mòddo a batòsta subîa da-a Pèrsia inta batàggia de Micale do 479 a.C. a l'à permìsso a Scîo de liberâse da-o contròllo persiàn.
A-a creaçión da pàrte de Atêne da Lîga de Dêlo, Scîo a l'é stæta unn-a de pöche çitæ ménbro ch'a no dovéiva pagâ 'n tribûto a quésta, dæto ch'a garantîva in càngio i servìççi de pròpie galêe a l'aleànsa[17]. Tra o V e o IV sécolo prìmma de Crìsto l'îzoa a l'êa cresciûa, segónde de stìmme fæte in sciâ bâze do grànde canposànto da çitæ prinçipâ, a 'na popolaçión de ciù de 120.000 persónn-e (squæxi træ vòtte quélla d'ancheu), concentrâ pi-â ciù pàrte inta sò capitâle[18].
Inte l'ànno 412 prìmma de Crìsto, perîodo da Goæra do Peloponêzo, Scîo a s'é ribelâ a-o contròllo de Atêne, co-i ateniéixi ch'àn dónca decîzo de asediâla. Però, inte l'ànno dòppo, són arivæ in agiùtto de trùppe da Spàrta, fæto ch'o l'à permìsso de vìnçe a batàggia. Into IV sécolo prìmma de Crìsto, Scîo a l'à fæto pàrte da Segónda Lîga de Dêlo, pe pöi rivoltâse tórna cóntra Atêne inti ànni da Goæra Sociâle do 357-355 a.C., con Scîo ch'a l'é tornâ indipendénte scìnn-a l'espansción do Régno de Macedònia.
Grêcia elenìstica[modìfica | modìfica wikitèsto]
Inte 'sti ànni chi, l'îzoa a l'êa diventâ un di ciù inportànti produtoî grêghi de vìn, co-o vìn de Scîo ch'o l'êa conscideròu de qualitæ milîa e ch'o vegnîva esportòu inte tùtto o Mediterànio. Defæti e giâre fæte inte l'îzoa, màrcæ co-a clàscica sfìnge e con di ràppi d'ûga, són stæte atrovæ in squæxi ògni pàize ch'o l'avésse de relaçioìn comerciâli co-i antîghi grêghi. Tra di quésti se peu aregordâ a Gàllia, l'Âto Egìtto e a Rùscia Meridionâle[19].
Òriginâi de l'îzoa, into 333 a.C. són tornæ a Scîo di ézuli, tra i quæ gh'êa o Teopònpo, aprêuvo a l'invaxón do Lusciàndro Màgno de l'Àzia Minô, co-a liberaçión da-o contròllo da Pèrsia, e a-o sò decrétto ch'o ne permettéiva o ritórno, co-o tèsto de quésto ch'o s'é conservòu scìnn-a-a giornâ d'ancheu[20]. Pe cóntra, quélli che êan favorévoli a-o domìnio persiàn són stæti exiliæ. A ògni mòddo o Teopònpo o l'é stæto tórna exiliòu depoî a mòrte do Lusciàndro, dovéndose dónca refugiâ in Egìtto[21].
Grêcia romànn-a[modìfica | modìfica wikitèsto]
Inta Tèrsa Goæra Macédone, 'na flòtta formâ da trentaçìnque nâve aliæ de Rómma, che portâvan ciù ò mêno 1.000 trùppe gàlate e vàrri cavàlli, a l'é stæta mandâ da l'Eomêne II a-o sò fræ Attàlo. Partìndo da Elaea, pensâvan de desbarcâ into pòrto de Phanae, a l'estremitæ meridionâle de l'îzoa, ma l'amiràlio de Persêo de Macedònia, Antenòre, o l'é ariêscîo a intercetâ a flòtta nemîga into stréito tra Erìtre, scitoâ in sciâ còsta de l'Àzia Minô, e Scîo.
Segóndo o Tîto Lìvio[22] i òmmi de l'Eomêne són stæti pigiæ de sorpréiza, dæto che iniçialménte i ofiçiæ da flòtta credéivan d'avéi incontròu 'na squàddra de romén. A-a scovèrta de l'atàcco a sorpréiza da flòtta macédone, çèrti mainæ àn abandonòu e pròpie nâve, amiàndo d'arivâ a Erìtre a nêuo, méntre âtri són sbàrchæ a Scîo, con l'òbietîvo d'intrâ in çitæ. I chiòtichi àn però seròu e pòrte da pròpia çitæ, co-i macédoni che, a ògni mòddo êan ariêscîi a desbarcâ tra i dôe schieraménti, blocàndo e trùppe grêghe fêua da-e miâge. Di 1.000 òmmi de quélla spediçión, 800 són stæti amasæ e i âtri 200 fæti prexonê.
Depoî a conquìsta romànn-a de l'îzoa, Scîo a l'é stæta mìssa intra provìnsa d'Àzia.
O Plîno o Vêgio o scrîve de l'ûzo che i abitànti de l'îzoa faxéivan do màrmo colorîo inte pròpie costruçioìn, e do sò apresaménto de 'ste prîe chi inte decoraçioìn de miâge e de âtre costruçioìn[23].
Segóndo i Àtti di Apòstoli, Lùcco l'Evangelìsta, Pòulo l'Apòstolo e i sò conpàgni són pasæ pe Scîo into tèrso viâgio miscionâio de Pòulo, méntre anâvan da Lésbo a Sâmo[24].
Etæ de mêzo[modìfica | modìfica wikitèsto]
Perîodo bizantìn[modìfica | modìfica wikitèsto]
Depoî a divixón definitîva de l'Inpêro Romàn into 395 d.C., Scîo a l'à incomensòu a fâ pàrte de l'Inpêro bizantìn, into quæ a l'arestiâ pe ciù de sêi sécoli. Dominaçión, quélla bizantìnn-a, ch'a s'é però interótta inti ànni tra o 1090 e o 1097, ö sæ quànde o Tzachas, 'n bey tùrco da región de Smirne, inti ànni da prìmma espansción di mosulmén vèrso a còsta do Mâ Egêo, o l'à òcupòu l'îzoa[25]. A ògni mòddo, con l'agiùtto di cavaliêri da Prìmma Croxâ, i bizantìn són ariescîi a scaciâ i nemîxi da l'àrea, co-o contròllo de Costantinòpoli in sce l'îzoa ch'o l'é stæto ristabilîo da l'amiràlio Costantìn Dalasén.
O perîodo de relatîva pâxe pe l'îzoa o l'é finîo aprêuvo a-o sachézzo de Costantinòpoli do 1204 inta Quàrta Croxâ, co-a propiêtæ de Scîo che, tra i remésci do XIII sécolo, a l'êa infloensâ da-i vàrri potêri regionâli. Depoî a divixón de l'inpêro bizantìn aprêuvo a-a creaçión de l'Inpêro Latìn de Costantinòpoli, caxonâ da-a Quàrta Croxâ, Scîo a l'êa diventâ, in teorîa, 'n domìnio da Repùbrica de Venéçia. A ògni mòddo a chéita de l'inpêro latìn a l'à permìsso a-i bizantìn de òcupâ tórna Scîo into 1225.
Perîodo zenéize[modìfica | modìfica wikitèsto]
O nêuvo contròllo di bizantìn in sce l'îzoa però o no l'êa goæi stàbile e coscì, pe mêzo do Pàtto do Ninfêo do 1261, a Repùbrica de Zêna a l'é ariescîa a òtegnî a sovranitæ in sce l'îzoa[27]. A ògni mòddo, in quélli ànni no gh'êa 'n'aministraçión dirètta da colònia, a quæ a l'êa de spésso sotopòsta a di sachézzi da pàrte di piràti e, tra o 1302 e o 1303 a atàcchi da flòtta tùrca ascì.
Pe contegnî l'espansción tùrca, co-o benestâ de l'inperatô bizantìn Andronìco II Paleologo, l'îzoa a l'é stæta riconquistâ (into 1304) e òtegnûa in concesción da-o capitànio zenéize Benéito I Zacàia, o quæ o l'êa amiràlio generâle da flòtta do Féipo IV de Frànsa. O Zacàia o s'é dónca stabilîo in sce l'îzoa, creàndo a coscì dîta Scignorîa de Scîo. O sò domìnio però o no l'êa particolarménte stréito, co-o contròllo da ciù pàrte de ativitæ de l'îzoa ch'o l'êa restòu inte moén di rìcchi grêghi. A-o Benéito són sucedûi i âtri ménbri da sò famìggia, prìmma o fìggio Paleologo e dòppo i sò nêvi Benéito II e Martìn. 'Sti doî chi, in particolâ, àn çercòu de liberâse da-o contròllo bizantìn, astrenzéndo i ligàmmi co-i pàixi latìn e co-o pàppa, ma a ciù pàrte da popolaçión a l'êa ancón leâle a l'Inpêro. Contàndo in sce l'arénbo da génte do pòsto, o nêuvo inperatô Andronìco III o l'à mandòu 'na flòtta cóntra l'îzoa, ricuperàndo o contròllo de Scîo inte l'ànno 1329[28].
A ògni mòddo l'îzoa a l'é tornâ a-i zenéixi za into 1346, co-a spediçión, òrganizâ da 'n consòrçio de vàrie famìgge da nobiltæ lìgure (ciamòu Maónn-a "vêgia"), goidâ da-o Scimón Vignôzo, o quæ o ricuperiâ o contròllo da çitæ e de dôe Fêugge ascì. In particolâ, a 'n prìmmo refûo de métise sótt'a-a proteçión di zenéixi, o conquistiâ Scîo into méize de zùgno e, òtegnûa a réiza da sò çitadélla a-i 12 de seténbre[29], o Vignôzo o l'à preparòu l'òrganizaçión de l'îzoa de mòddo da garantî l'arénbo da popolaçión a-o nêuvo govèrno, rispetàndo i privilêgi di nòbili locâli e creàndo de tutêle pe-o rèsto di paizén[30]. A despæto de 'n tentatîvo de òcupaçión de l'îzoa da pàrte de 'n grùppo de grêghi e de 'n atàcco, falîo, di veneçién into 1352 (co-i zenéixi che respondiàn mandàndo o Féipo Döia a sachezâ Neigropónte) l'îzoa a l'êa òrmâi sótt'a-o stàbile contròllo da maónn-a locâle, a coscì dîta Maónn-a "nêuva" de Scîo, ò Maónn-a-Giustiniàn, a-a quæ a l'êa dæta in apàlto a gestión da colònia.
A maónn-a nêuva a l'é nasciûa ofiçialménte a-i 14 de novémbre do 1362, cómme acòrdio tra dózze nòbili zenéixi che, a diferénsa de quélli da vêgia socjêtæ, pi-â ciù pàrte stâvan a Scîo, ezercitàndo diretaménte o contròllo de l'îzoa. I "Mahonenses", i quæ avéivan decîzo de creâ 'n stréito ligàmme fra de lô, costitoìndose in Albèrgo e pigiàndo o cognómme comùn de "Giustiniàn" ascì, êan Nichiôzo de Canétto de Lavàgna, Zâne Cànpi, Françésco Arangio, Nichiôzo de Sàn Teodöo, Gabriælo Adórno, Pòulo Bànca, Tomâxo Lòngo, Andriöo Cànpi, Rafè de Forneto, Luchìn Néigro, Pêo Oivê e Françésco Gaibâdo, nominæ consocii ac conductores et emptores insule Syi et Folie Nove et aliorum locorum dependencium[31].
Into 1367, a-o moménto da sò màscìma espansción, a maónn-a a controlâva Fêugge nêuve, Fêugge vêge, Sâmo, Enùssa (d'ancheu Oinousses), Psara e Nicàia (d'ancheu Ikaria) e, pagàndo 'n tribûto de 500 hyperpyra, a l'avéiva òtegnûo da l'inperatô o dirìtto de bàtte monæa ascì[31]. A richéssa de l'îzoa a l'êa coscì inportànte che, inte 'na relaçión a-o Galiàsso Màia Sfòrsa, o poistæ de Scîo, l'Antönio Montâdo, o scrivéiva[32]:
Inti doî sécoli da sò dominaçión de l'îzoa, a maónn-a di Giustinién a l'à governòu co-in scistêma relativaménte liberâle dæto che, scibén che e ciù âte càreghe êan riservæ a-i pròppi sòcci, i grêghi e i ebrêi êan lìberi (óltre che de celebrâ a pròpia religión) de comerciâ e continoâ e pròpie ativitæ, derê a-o pagaménto de 'na tàscia ch'a l'êa pöi dêuviâ pe pagâ i tribûti, a-i bizantìn prìmma e a-i tùrchi pöi, ch'àn tutelòu pe tànto ténpo l'indipendénsa de l'îzoa[31]. Inta prìmma meitæ do XV sécolo, a popolaçión de l'îzoa a l'êa arivâ a squæxi 120.000 persónn-e (ciù de dôe vòtte quélla d'ancheu), co-in 10% ch'o l'é formòu da latìn, pi-â ciù pàrte zenéixi e discendénti di prìmmi maonéixi[30][1].
Però, a poxiçión asæ precâia da ciù inportànte colònia zenéize into Levànte a l'é ancón ciù pezoâ depoî o 1453, aprêuvo a-a chéita de Costantinòpoli[33] e a-a voentæ di sultén de scaciâ do tùtto i latìn da-o Mâ Egêo, incomensàndo a òcupâ i ùrtimi teritöi sótt'a-o contròllo de Zêna, de Venéçia e di Cavaliêri de Mâta. Scibén ch'a rexìstiâ (prinçipalménte gràçie a-o delicatìscimo insémme de relaçioìn diplomàtiche tesciûe da-i maonéixi) pe ciù ténpo de tùtte e âtre colònie zenéixi da zöna, Scîo a se trovâva inte 'na scitoaçión crìtica. A despæto de tùtto, a l'à però rexistîo, praticaménte da sôla, ancón pe 'n âtro sécolo, frontezàndo con sucèsso 'n atàcco di veneçién into 1471 ascì[31].
A ògni mòddo, a deboléssa da Repùbrica de Zêna, co-e sò lòtte intèrne, a pèrdia de colònie in sciô Mâ Néigro (a coscì dîta Gazâia), i contìnoi atàcchi di pirâti tùrchi, o montâ do tribûto domandòu da-o sultàn e a fûga de numerôxi prexonê e scciâvi crestién pasàndo pe l'îzoa, àn pregiudicòu o futûro de Scîo, a-o quæ o córpo de gràçia o l'é stæto dæto da Zêna mæxima, aprêuvo a-a decixón de l'Andrîa Döia de ronpî, into 1528, l'aleànsa co-o Régno de Frànsa, schieràndose co-o Càrlo V, o quæ o l'êa però 'n nemîgo dirètto di òtomàn. I tùrchi àn coscì incomensòu a inandiâ l'atàcco, arivàndo a-a conquìsta definitîva de l'îzoa, atracàndo a tradiménto into pòrto da çitæ, tra i 14 e i 17 d'arvî do 1566. A despæto da réiza pacìfica di maonéixi, tùtta l'îzoa a l'é stæta duaménte sachezâ, co-i sò governànti che són stæti amasæ ò torturæ. Tra de lô se pêuan aregordâ i dixéutto figeu, fìggi di maonéixi, màrtiri beatificæ a-i quæ a l'é dedicâ 'na stràdda a Pêgi e vàrri quàddri[31][34][35].
Etæ modèrna[modìfica | modìfica wikitèsto]
Cómme sórvia minsonòu, inte l'ànno 1566 l'amiràlio òtomàn Piali Pasha o l'à conquistòu Scîo, segnàndo a fìn domìnio zenéize in sce l'îzoa. A ògni mòddo, a-o mêno iniçialménte, o govèrno e l'arecugéita de tàsce de Scîo o l'é restòu inte moén da popolaçión grêga, co-a goarnixón tùrca ch'a l'êa asæ picìnn-a[37].
Óltre che l'infloénsa da-o móndo latìn e quéllo tùrco, a l'é docomentâ a prezénsa de 'na comunitæ ebràica za a partî da l'ànno 1049[38]. A l'òriginâle comunitæ d'Ebrêi Grêghi, i coscì dîti "Romaniöti" (di quæ se dîxe che séggian arivæ inte l'îzoa a l'época di romén) a s'é ciù tàrdi azónta 'na comunitæ de ebrêi sefardîti, arivâ a Scîo depoî a-a sò espulsción da-o Régno de Spàgna into XV sécolo.
In quélli ànni a ciù inportànte vivàgna de richéssa pe l'îzoa a l'êa ancón a coltivaçión do màstice, con Scîo che, a despæto de 'n amontâ di tribûti ch'o no l'êa particolarménte elevòu, a dâva 'n contribûto asæ rilevànte a-e càsce do tezöo inperiâle. Defæti l'îzoa a l'êa vìsta da-o govèrno òtomàn cómme un di teritöi ciù rìcchi de l'Inpêro[37].
Etæ contenporània[modìfica | modìfica wikitèsto]
Perîodo òtomàn[modìfica | modìfica wikitèsto]
Into moménto do sccéuppo da goæra d'indipendénsa grêga i vàrri càppi de l'îzoa no êan tànto segûi de parteçipâ a-a rivoluçión, pî-a poîa de pèrde a pròpia seguéssa e prosperitæ. A ògni mòddo, into màrso do 1822, çentanæ de rivoltôxi da-a vixìnn-a îzoa de Sâmo són sbàrchæ a Scîo, proclamàndo a rivoluçión e atacàndo e trùppe tùrche, co-o rèsto da popolaçión ch'o l'à coscì decîzo de parteçipâ a-a lòtta.
I òtomàn àn dónca mandòu a Scîo 'na grànde armâ, con l'òbietîvo de sofocâ a rivòlta, a quæ a l'à portòu a 'na pezantìscima represción conosciûa cómme o "Masâcro de Scîo", con l'amasaménto, l'espulsción e a mìssa in scciavitù de migiæ d'abitànti de l'îzoa[39]. Són stæti colpîi in mòddo particolâ i vilàggi da zöna da Mastichochoria, e tære dónde o l'êa coltivòu màstice, inta pàrte meridionâle de l'îzoa. Quésto grâve fæto o l'à portòu a de fòrte reaçioìn inti pàixi de l'Eoröpa òcidentâle, ànche pe mêzo do famôzo quàddro de Eugène Delacroix e di scrîti de Lord Byron e Victor Hugo. Into 1825 o Thomas Barker de Bath o l'à dipìnto 'n afrésco in sciô Masâcro de Scîo in scê miâge da Câza Dòrica, a Bath[40]. A ògni mòddo, a-a fìn da goæra, Scîo a no faxéiva ancón pàrte da Grêcia modèrna, restàndo sótt'a-o contròllo òtomàn pe ciù ò mêno 'n âtro sécolo.
Into 1881, 'n teramòtto, stimòu de gràddo 6,5 in scîa scâ de magnitûdo moménto scìsmico, o l'à caxonòu di gréndi dànni a-a ciù pàrte de l'îzoa, co-in nùmero de vìtime ch'o l'é stimòu tra 5.500 e 10.000[41].
A ògni mòddo, a despæto de vàrie devastaçioìn, a-a fìn do XIX sécolo Scîo a l'à incomensòu a svilupâse cómme o céntro ciù inportànte da modèrna indùstria do traspòrto marìtimo in Grêcia. Defæti, méntre into 1764 inte l'îzoa êan registræ sôlo sêi nâve pe 90 mainæ, into 1875 e nâve êan 104 (pe 60.000 tonêi de stàzza registræ) e into 1889 o sò nùmero o l'êa montòu scìnn-a 440 vascélli, pe 'n totâle de 3.050 mainæ. O dinàmico svilùppo do marinerîa de Scîo into XIX sécolo o l'à portòu a-a creaçión in sce l'îzoa de âtri servìççi lighæ a-o setô do traspòrto marìtimo, cómme e inpréize de aseghiâçión marìtima Chiaki Thalassoploia (Xιakή Θaλaσσoπλoΐa), Dyo Adelfai (Auo Aδeλφaί) e Omonoia (Ouόvoιa), óltre che a bànca marìtima Archangelos (ApxάYYeλoς), nasciûa into 1863. Inti ànni a vegnî gh'é pöi stæto o pasàggio da-a navegaçión a véia a quélla a vapô, co-i "nêuvi" scàffi in færo ascì. Into svilùppo da pròpia marinerîa, i armatoî de Scîo són stæti agiutæ da l'inportànte diaspora di mercànti e di banchê òriginâi de l'îzoa, óltre che da-e sò relaçioìn co-i céntri finançiâi de l'época (cómme Lóndra e Istànbul), da-a creaçión de 'n cìrcolo d'armatoî a Lóndra e de dötræ académie marìtime a Scîo, ciù a grànde esperiénsa di mainæ de l'îzoa[42].
Grêcia modèrna[modìfica | modìfica wikitèsto]
Scîo a l'é stæta unîa a-o rèsto da Grêcia indipendénte dòppo a Prìmma Goæra Balcànica, into 1912. A marìnn-a grêga a l'à liberòu l'îzoa into méize de novénbre de quéllo ànno, pe mêzo de 'na cùrta ma conbatûa òperaçión anfìbia. L'anesción de Scîo e de âtre îzoe do Mâ Egêo a l'é stæta riconosciûa da l'Inpêro òtomàn co-o Tratâto de Lóndra do 1913.
Scibén che, inta Prìmma Goæra Mondiâle, a Grêcia a l'êa ofiçialménte neotrâle, a-i 17 de frevâ do 1916 l'îzoa a l'é stæta òcupâ da-e trùppe britàniche, fòscia pi-â sò inportànsa stratégica, da-arénte a-e còste de l'Inpêro òtomàn e a-a çitæ de Smìrne in particolâ[43].
Depoî a goæra grêgo-tùrca do 1919-1922, segóndo a polìtica de scàngio de popolaçioìn, 'n çèrto nùmero de rifugiæ grêghi o l'é arivòu a Scîo, anàndo a stâ into quartê de Kastro, o quæ o l'êa iniçialménte abitòu da persónn-e d'etnîa tùrca, óltre che in de nêuve costruçioìn realizæ pe l'òcaxón inta zöna a sùd da çitæ de Scîo.
Inti ànni da goæra civîle grêga gh'é stæto di scóntri tra divèrsci quartê da çitæ, finîi co-a catûa e l'amasaménto de l'ùrtima bànda de ribèlli comunìsti, foxilæ inti frutêti de Kampos e co-i sò còrpi che són stæti portæ d'in gîo pi-â çitæ in sciô casción de 'n càmio. Into màrso do 1948 in sce l'îzoa o l'é stæto avèrto 'n cànpo de prexonîa pe detegnûi polìtichi de sèsso feminìn (ségge pe comunìsti che pe parénti pròscimi di goerigê) e i sò figeu, i quæ êan internæ in de cazèrme militâri da-arénte a-a çitæ. Chi ghe stâvan scìnn-a 1300 dònne e 50 figeu, òspitæ in de condiçioìn pèscime, e a-a fìn trasferîi into màrso do 1949 a Trikeri, aprêuvo a-a serâ do cànpo[44].
Inte l'agósto do 2012 o l'é scciupòu 'n grànde incéndio inta pàrte meridionâle de l'îzoa, o quæ o l'à caxonòu vàrri dànni a-e coltivaçioìn de màstice ascì.
Da-o 2015 l'îzoa de Scîo a l'é diventâ 'n pónto inportànte pe-o trànxito de rifugiæ e richiedénti azîlo inte l'Unión Eoropêa da-a Turchîa. O l'é stæto dónca creòu 'n céntro de identificaçión da-arénte a-o vilàggio de Chalkeio, o quæ o saiâ però seròu con l'avertûa do nêuvo céntro a Akra Pachy, 'na localitæ ciù izolâ vixìn a Pantoukios[45].
Pòsti de interèsse[modìfica | modìfica wikitèsto]
Architetûe religiôze[modìfica | modìfica wikitèsto]
- Nea Moni de Scîo: leteralménte o "nêuvo monestê", o s'atrêuva in scîo Mónte Provateio Oros e o l'é stæto diciaròu "Patrimònio de l'umanitæ" da l'UNESCO. Realizòu inte l'XI sécolo pe voentæ de l'inperatô bizantìn Costantìn IX Monomachos o gh'à di mozàichi da-a ménn-a milîa[46]. O l'é stæto graveménte danezòu into 1822, ànno do masâcro de Scîo.
- Moni Moundon: ö sæ "monestê de Moundon", o l'é dedicòu a Sàn Zâne Batìsta. O se trêuva inta pàrte nòrd de l'îzoa, da-arénte a-o vilàggio de Diefcha[46].
- Catedrâle de Scîo: a l'é a gêxa catòlica de l'îzoa, catedrâle da diòcexi da-o mæximo nómme, dedicâ a-i sànti Mêna, Vitô e Vinçénso[46]. A creaçión de quésta diòcexi a l'é 'na testimoniànsa de l'inportànte prezénsa di zenéixi in sce l'îzoa, conscideràndo che a-a giornâ d'ancheu i catòlichi són 'na minorànsa asæ picìnn-a[47].
- Gêxa de Sàn Zórzo (into castéllo): a l'é unn-a de costruçioìn ciù antîghe de l'îzoa, dæto che a sò realizaçión a remónta a-o 993, e a l'é stæta ségge 'na gêxa catòlica che ortodòssa. A l'é scitoâ drénto a-e miâge do castéllo de Scîo[46].
- Gêxa de Sàn Zórzo (a Agios Georgios Sykousis): a gêxa de Sàn Zórzo do pàize de Agios Georgios Sykousis a l'é stæta progetâ inte l'XI sécolo in sciâ bâze da gêxa do Nea Moni. Iniçialménte de propiêtæ de quéllo monestê, a l'é stæta rinovâ ciù vòtte, l'ùrtima de quæ a l'à permìsso de ricuperâ 'na pàrte de antîghe pitûe[46].
- Gêxa di Sànti Apòstoli: gêxa ortodòssa do pàize de Pyrgi, a l'é stæta realizâ in sciâ bâze da gêxa do Nea Moni ciù ò mêno into XIV sécolo. A gh'à de pitûe do 1665, òpera de l'Antonios Domestichos[46].
- Gêxa do Vêgio Tasciàrca: a se trêuva inta pàrte fortificâ do pàize de Mesta. A l'é 'na baxìlica a dôe navâte con de pregévoli pitûe e òpere in légno[46].
- Gêxa de Panagia Krina: costroîa a-a fìn do XII sécolo, a l'é a gêxa do pàize de Vavili. A l'êa iniçialménte covèrta da pitûe ma, aprêuvo a-i dànni do teramòtto do 1881, són stæte stàcæ e mìsse inte 'n lêugo ciù segûo, inti musêi de l'îzoa[48].
- Moschêa òsmanîta: ciamâ a "moschêa do quartê di frànchi" ascì, a l'é unn-a de træ moschêe òtomànn-e ancón in pê, scitoâ drénto a-e miâge do castéllo. Costroîa a-a fìn do XIX sécolo, a l'é stæta ristorâ into 1997 e d'ancheu a l'é dêuviâ cómme céntro colturâle[49].
Architetûe civîli[modìfica | modìfica wikitèsto]
- Palàsso Giustiniàn: a l'é 'na costruçión fortificâ scitoâ into castéllo, tra-a Pòrta Magiô e a ciàssa da çitæ. O l'é probàbile che o palàsso, in sciô quæ o gh'é ancón o stémma di Giustinién, o foîse o céntro de l'aministraçión zenéize de l'îzoa, óltre che a câza do poistæ. Ricuperâ a sò câa òriginâle gràçie a 'n restàoro inti ànni òtànta, o l'é d'ancheu a sêde de 'n'espoxiçión picìnn-a in scîa dominaçión bizantìnn-a, e pöi zenéize, de l'îzoa[50].
- O bórgo abandonòu de Anavatos, scitoòu into céntro de l'îzoa, o l'é 'n pàize fortificòu d'época bizantìnn-a dónde d'ancheu no ghe sta ciù nisciùn. Tra e costruçioìn ciù inportànti a gh'é a gêxa di tasciàrchi (ö sæ di arcàngei) e 'n grànde palàsso in sce tréi livélli, ch'o l'êa o franzòu e a schêua do vilàggio[51].
- Daskalopetra: a l'é 'na prîa e 'n pónto d'òservaçión bén bén conosciûo, fòscia 'n artâ a quàrche antîga divinitæ. Segóndo a tradiçión locâle o l'é o lêugo dónde l'Òmero o tegnîva e sò leçioìn[51].
Architetûe militâri[modìfica | modìfica wikitèsto]
- Castéllo de Scîo: o l'é formòu da l'inponénte gîo de miâge da çitæ vêgia e o l'é de lóngo stæto o céntro de l'aministraçión de l'îzoa. Scibén che gh'é de testimoniànse che a zöna a l'êa abitâ da ténpi bén bén ciù antîghi, a ciù pàrte da fortéssa o remónta a-o perîodo zenéize, incomensòu into 1346 e duòu pe ciù ò mêno doî sécoli. O castéllo da Civitas Chii o saiâ conquistòu da-i tùrchi into 1566 e, con l'eceçión da cùrta òcupaçión veneçiànn-a do 1694, o restîa scìnn-a-o 1912 de propiêtæ òtomànn-a. Into castéllo, colegòu a-a çitæ pe mêzo de dôe pòrte (a Pòrta Magiô, fæta da-i veneçién, e o "Portéllo", ciù antîgo), a gh'é di âtri pòsti de interèsse cómme i bàgni e o canposànto d'época tùrca, a za minsonâ gêxa de Sàn Zórzo, e o palàsso Giustinén[52].
A ògni mòddo, into perîodo zenéize o l'é stæto realizòu 'n inportànte scistêma de diféiza inte tùtta l'îzoa, formòu da vàrri castélli (cómme quélli de Volissos, Apolichna, Gria e Oria), tôre fortificæ (cómme a Tôre Dotia e a Tôre Ta markou) e de òservaçión.
Musêi[modìfica | modìfica wikitèsto]
- Musêo do Màstice: scitoòu inta pàrte sùd de l'îzoa, a Mastichochoria, o l'é 'n musêo particolâ, dedicòu a-o prodûto ciù famôzo de Scîo. Inte 'sto musêo chi o l'é poscìbile védde a stöia e a técnica de produçión do màstice de Scîo, prodûto sôlo in sce 'st'îzoa chi[53].
- Musêo archiològîco: o l'arechéugge repèrti de vàrie époche atrovæ a Scîo, mostràndo i ciù de doîmîa ànni de stöia de l'îzoa[54].
- Musêo bizantìn: o se trêuva inte 'n ecs-moschêa òtomànn-a da çitæ capolêugo. O fa védde a stöia de Scîo inti sécoli ciù antîghi, da-o perîodo bizantìn e a l'etæ modèrna[55].
- Musêo marìtimo: scitoòu into pòrto de Oinousses, in sce l'îzoa de Enùssa, o cónta a stöia de vàrie famìgge de armatoî do pàize, tra i ciù inportànti da marìnn-a comerciâle grêga[56].
- Musêo do folclôre "Argénti": òspitòu in vàrie sâle da bibliotêca da çitæ de Scîo, o l'é stæto creòu da-o Féipo Argénti into 1932. O Musêo Argénti o l'arechéugge materiâli, papê e inmàgine in sciâ stöia e a coltûa de l'îzoa, donaçioìn do Féipo e de âtre famìgge de Scîo[57].
Economîa[modìfica | modìfica wikitèsto]
O prodûto ciù inportànte e conosciûo de l'îzoa o l'é de segûo o màstice de Scîo, 'na rexìnn-a vegetâle òtegnûa da-a ciànta do lentìsco. A sò produçión a l'é de grànde de inportànsa e praticâ za da-i ténpi di romén, óltre che inportànte vivàgna de richéssa pi-â dominaçión zenéize, tànto che Scîo a l'é sorvenominâ "l'îzoa do màstice". O màstice o l'é dêuviòu in vàrri piâti da cuxìnn-a do pósto e inta produçión de çèrte bevànde e licôri tìpichi de l'îzoa ascì.
A ògni mòddo són coltivæ e esportæ âtri prodûti agrìcoli ascì, cómme oîve, fîghi, mandarìn e çêxe, óltre che êsighe 'na discrêta produçión de vìn.
Into pasòu, spécce tra o XIX sécolo e i ànni çinquànta do XX, gh'êa de minêe de antimònio inta zöna de Keramos, d'ancheu seræ.
Coltûa[modìfica | modìfica wikitèsto]
O Mastícha, licôre fæto co-o màstice.
A Rouketopolemos (ö sæ "a goæra di furgoéi") de Vrontados; tradiçión de Pàsqua do tùtto particolâ de l'îzoa, a conscìste inte 'na spécce de batàggia tra dôe squàddre de artifiçê. Quésti, i quæ fan pàrte de paròcchie "rivâli" de Sàn Màrco (AYίou Mάpkou) e de Panagia Ereithiani (ΠavaYίa Epeιθιavή), scitoæ in sce dôe colìnn-e promê l'unn-a a l'âtra, tîan çentanæ de furgoéi con l'òbietîvo de corpî o canpanìn de l'âtra gêxa[58].
A Scîo a gh'é 'n'inportànte tradiçión inti festezaménti pe-o carlevâ ascì, in particolâ into bórgo de Thimiana dónde a coscì dîta "Mostra" a remónta, segóndo a tradiçión, scìnn-a l'etæ de mêzo. I màscheri e-e raprezentaçioìn inte quésto carlevâ aregordan e lòtte tra i paizén e i pirâti tùrchi, e quæ àn segnòu pe sécoli a stöia de l'îzoa[58].
A cuxìnn-a de l'îzoa a repìggia numerôze pitànse de quélla grêga ma a gh'é de riçètte tìpiche de Scîo ascì, cómme quélle a bâze do màstice. Prezénpio a gh'é a Kordelia e i Valanes, doî tîpi de pàsta, o Mastello ('n formàggio pöco asaxonòu), 'na spécce de omelette dîta Sfougato, e vàrri dôsci cómme a Malathropita, a Neratzopita, a Mamoulia e a Masourakia. Tra e cöse da béive ciù famôze fæte inte l'îzoa, a gh'é de segûo a Mastícha 'n licôre fæto co-o màstice, e a Souma, licôre a bâze de fîghi.
Comunicaçioìn[modìfica | modìfica wikitèsto]
Stràdde[modìfica | modìfica wikitèsto]
O mòddo prinçipâ pe spostâse inte l'îzoa o l'é dêuviàndo a ræ de stràdde ch'a atraversan. A ciù inportànte a l'é a Stràdda Naçionâle 75 (EO75), lónga 35 km e che va aprêuvo a-a còsta de levànte de l'îzoa, colegàndo e træ çitæ, da nòrd a sùd, de Kallimasia, Scîo e Kardamyla.
A gh'é 'na ræ de coriêre e de òutobi, ségge urbâni che tra çitæ diferénti, ch'a colêga tùtta l'îzoa[59].
Pòrti e ariopòrti[modìfica | modìfica wikitèsto]
L'îzoa de Scîo a l'é colegâ co-a tærafèrma da 'n'inportànte ræ de traghétti: tùtti i giórni gh'é de nâve pe-o Pîreo, Lésbo, Cesme (Turchîa) e-e dôe îzoe de Enùssa e Psara. Pe de ciù, dôe ò træ vòtte a-a setemànn-a, a gh'é 'n colegaménto con Salonìcco ascì[59].
Inte l'îzoa a gh'é 'n ariopòrto, ciamòu Ariopòrto Naçionâle de l'Îzoa de Scîo, con di xêui giornaliêri pe Atêne e Salonìcco e dôe/træ vòtte a-a setemànn-a pe Lésbo, Lémno, Sâmo e Rödi. A gh'é 'n colegaménto internaçionâle con l'ariopòrto de Lubiànn-a ascì, a cadénsa setimanâle[59].
Aministraçión[modìfica | modìfica wikitèsto]
Sudivixoìn[modìfica | modìfica wikitèsto]
A-a giornâ d'ancheu l'îzoa de Scîo a l'é aministrâ da 'n sôlo comùn, ö sæ quéllo do capolêugo, anpliòu a-i sò confìn atoâli into 2011. Defæti in quéllo ànno a gh'é stæta l'unión de éutto monicipâlitæ inte quæ a l'êa spartîa l'îzoa e che òua són diventæ de unitæ monicipâli do comùn de Scîo. Quéste monicipâlitæ són quélle de (tra paréntexi o nùmero indicòu in sciâ màppa):
- Chios, ö sæ Scîo "çitæ" (1, d'ancheu o sôlo comùn de l'îzoa)
- Agios Minas (2)
- Amani (3)
- Ionia (4)
- Kampochora (5)
- Kardamyla (6)
- Mastichochoria (7)
- Omiroupoli (9)
Inte l'unitæ periférica de Scîo gh'é ancón i doî comùn, no soprèsci, de Enùssa (8, inta segónda màppa 2) e de Psara (10, inta segónda màppa 3), i quæ se trêuvan inte îzoe da-o mæximo nómme.
Binelàggi[modìfica | modìfica wikitèsto]
A çitæ de Scîo a l'é binelâ con:
Nòtte[modìfica | modìfica wikitèsto]
- ↑ 1,0 1,1 (EL) H ισtopίa tnς Xίou, tou vnσιoύ tnς uaσtίxaς [The history of Chios, the island of mastic], in sce geografikoi.gr. URL consultòu o 5 frevâ 2022.
- ↑ (EL) National Statistical Service of Greece, Population & housing census 2001 (incl. area and average elevation (PDF), in sce dlib.statistics.gr, 18 màrso 2001. URL consultòu o 3 frevâ 2022 (archiviòu da l'url òriginâle o 21 seténbre 2015).
- ↑ (IT) Storia dell'isola di Chios, in sce giustiniani.info. URL consultòu o 4 frevâ 2022.
- ↑ (EN) John Boardman, Excavations in Chios, 1952-1955: Greek Emporio, Lóndra, British School of Archaeology at Athens, 1967.
- ↑ (EN) Sinclair Hood, Excavations in Chios, 1938-1955: Prehistoric Emporio and Ayio Gala, Lóndra, British School of Archaeology at Athens, 1981, ISBN 0-500-96017-8.
- ↑ Merouses, 2002, p. 80
- ↑ Merouses, 2002, cap. IV
- ↑ Merouses, 2002, cap. V, seçión I
- ↑ (EN) Irene S. Lemos, The Protogeometric Aegean: The Archaeology of the Late Eleventh and Tenth Centuries BC, Oxford University Press, 2002, p. 240, ISBN 0-199-25344-7.
- ↑ (EN) Robin Lane Fox, Euboean ceramics in the Archeological Museum, in Travelling Heroes in the Epic Age of Homer, Penguin UK, 2008, p. 60, ISBN 0-141-88986-1.
- ↑ (IT) Strabón e Francesco Ambrosoli (curatô), Della geografia di Strabone libri XVII, vol. 4, 1834, p. 301.
- ↑ (GRC) Eròdoto, Historíai, vol. I, p. 181.
- ↑ (EN) Anagnostis Agelarakis, Analyses of Cremated Human Skeletal Remains Dating to the Seventh Century BC, Chios, Greece, in Ena Archaeognostiko Periodiko, vol. 4, Horos, 1986, pp. 145-153.
- ↑ (EN) Oswyn Murray, Early Greece, 2ª ed., Cambridge, Massachusetts, Harvard University Press, 1993, p. 188, ISBN 0-674-22132-X.
- ↑ 15,0 15,1 (EN) Michael Grant, The Classical Greeks, 2ª ed., Phoenix, 1997, p. 149, ISBN 0-753-80181-7.
- ↑ (GRC) Eròdoto, Historíai, vol. IV, p. 15.
- ↑ (GRC) Tucìdide, Perí toû Peloponnēsíou polémou (Goæra do Peloponêzo), vol. III, p. 10.
- ↑ Merouses, 2002, cap. V, seçión III
- ↑ (EN) Hugh Johnson, Vintage: The Story of Wine, Simon and Schuster, 1989, p. 41, ISBN 0-671-68702-6.
- ↑ (EN) Alexander's Letter to the Chians, in sce livius.org. URL consultòu o 4 frevâ 2022.
- ↑ (EN) Charles Anthon, A Manual of Greek Literature, Nêuva York, Harper, 1853, p. 251.
- ↑ (LA) Tîto Lìvio, Ab Urbe condita libri CXLII, vol. XLIV, p. 28.
- ↑ (LA) Plìnio o Vêgio, Naturalis historia, vol. XXXVI, cap. 5 (6).
- ↑ At 20,15
- ↑ (EN) Lars Brownworth, Lost to the West: The Forgotten Byzantine Empire That Rescued Western Civilization, Nêuva York, Crown Publishers, 2009, p. 233, ISBN 0-307-46241-2.
- ↑ (EL) Olga Vassi, Kάσtpo Xίou [Chios Castle], in sce odysseus.culture.gr. URL consultòu o 5 frevâ 2022.
- ↑ (EN) William Miller, The Zaccaria of Phocaea and Chios (1275-1329) (abstract), in The Journal of Hellenic Studies, vol. 31, The Society for the Promotion of Hellenic Studies, 1911, pp. 42-55.
- ↑ (EN) Benjamin Arbel, Bernard Hamilton e David Jacob, Latins and Greeks in the Eastern Mediterranean After 1204, 2ª ed., Routledge, 2012, ISBN 1-136-28916-X.
- ↑ (LA) Chi o tèsto de l'àtto de réiza a-i zenéixi (PDF), in sce giustiniani.info. URL consultòu o 5 frevâ 2022.
- ↑ 30,0 30,1 (EN) Alexander Vlastos, A History of the island of Chios (PDF), in sce giustiniani.info.
- ↑ 31,0 31,1 31,2 31,3 31,4 (IT) Storia dei Giustiniani di Genova, in sce giustiniani.info. URL consultòu o 4 frevâ 2022.
- ↑ (IT) Enrico Basso, Il mare di San Giorgio. Studi su Genova e l'Egeo nel Basso Medioevo (PDF), in Quaderni della Società Ligure di Storia Patria, vol. 10, Zêna, Socjêtæ Lìgure d'Istöia Pâtria, 2021, p. 14.
- ↑ Se aregòrda de cómme o Zâne Giustinién Lòngo, un di pöchi òcidentâli arivæ in agiùtto de l'inpêro bizantìn inta sò ùrtima batàggia, graveménte inciagòu o l'é ariescîo a tornâ a Scîo, dónde o moiâ, fòscia, a-o prìmmo d'agósto de quéllo ànno aprêuvo a-e ferîe riportæ. Quélla ch'a dovéiva êse a sò tónba, inta gêxa de Sàn Ménego de Scîo, a l'é stæta destrûta da-o teramòtto do 1881.
- ↑ (IT) Michê Giustinién, La gloriosa morte de' diciotto fanciulli Giustiniani patritij genouesi, de' signori di Scio, scritta dall'abbate Michele Giustiniani del sangue stesso, e celebrata da diuersi eruditi ingegni d'Europa, Avelìn, Per Camillo Cauallo, 1656.
- ↑ (IT) Massacro dei Giustiniani a Chios nel 1566, in sce giustiniani.info. URL consultòu o 6 frevâ 2022.
- ↑ Quésto quàddro, conservòu into Musêo naçionâle de Capodimonte de Nàpoli, o l'é stæto realizòu cómme bòssa pe unn-a de decoraçioìn da sofîta da sâla do Consegétto into Pâxo. Purtròppo l'òpera a l'é stæta destrûta inte l'incéndio do 1777.
- ↑ 37,0 37,1 Saint Clair, 1972, p. 79
- ↑ (EN) Shelomo Alfassa, The Sephardic Community of Chios, in sce sephardicstudies.org. URL consultòu o 4 frevâ 2022.
- ↑ (EL, TR, EN) Mιkpά Aσίa, in sce greece.org:8080. URL consultòu o 5 frevâ 2022 (archiviòu da l'url òriginâle o 4 agósto 2008).
- ↑ (EN) Yianni John Charles Cartledge, The Chios Massacre (1822) and early British Christian-humanitarianism (abstract), in Historical Research, vol. 93, n. 259, Frevâ 2020, pp. 52-72.
- ↑ (EN) Y. Altinok, B. Alpar, N. Özer e C. Gazioglu, 1881 and 1949 earthquakes at the Chios-Cesme Strait (Aegean Sea) and their relation to tsunamis (PDF), in Natural Hazards and Earth System Sciences, vol. 5, n. 5, 2005, pp. 717-725.
- ↑ (EL) Stavros G. Michailidis, Etaύpoς Γ. AιBavός. H Xιώtιkn Nautιλιakή πapaδoσn σtnv kopuφή tnς πaYkόσuιaς vautιλίaς. [Stavros G. Libanos. The Chian Maritime tradition at the top of world shipping], Scîo, AEGEUS, 2014.
- ↑ (EN) On This Day - 17 February 1916, in sce firstworldwar.com. URL consultòu o 5 frevâ 2022.
- ↑ (EN) Polymeris Voglis, Becoming a Subject: Political Prisoners During the Greek Civil War, Oxford, Berghahn Books, 2002, ISBN 1-571-81308-X.
- ↑ (EL) Xίoς : Nέa πpoσφuYιkή δouή σto vnσί avakoίvwσe to uπ. Metavάσteuσnς, in sce in.gr. URL consultòu o 5 frevâ 2022.
- ↑ 46,0 46,1 46,2 46,3 46,4 46,5 46,6 (EN, EL) Religious Monuments on Chios island, in sce chios.gr. URL consultòu o 3 frevâ 2022.
- ↑ (EN) Diocese of Chios, in sce gcatholic.org. URL consultòu o 3 frevâ 2022.
- ↑ (EN, EL) Panagia Krina, in sce chios.gr. URL consultòu o 3 frevâ 2022.
- ↑ (EL) ΠepιYpaφή, in sce odysseus.culture.gr. URL consultòu o 4 frevâ 2022.
- ↑ (EN) Giustiniani Museum, in sce chios.com. URL consultòu o 4 frevâ 2022.
- ↑ 51,0 51,1 (EN, EL) Archaeological Sites, in sce chios.gr. URL consultòu o 4 frevâ 2022.
- ↑ (EN, EL) Chios Castle, in sce chios.gr. URL consultòu o 3 frevâ 2022.
- ↑ (EN, EL) Chios Mastic Museum, in sce chios.gr. URL consultòu o 3 frevâ 2022.
- ↑ (EN, EL) Chios Archaeological Museum, in sce chios.gr. URL consultòu o 3 frevâ 2022.
- ↑ (EN, EL) Chios Byzantine Museum, in sce chios.gr. URL consultòu o 3 frevâ 2022.
- ↑ (EN, EL) Oinousses Maritime Museum, in sce chios.gr. URL consultòu o 3 frevâ 2022.
- ↑ (EN, EL) The Argenti Folklore Museum and Gallery, in sce chios.gr. URL consultòu o 3 frevâ 2022.
- ↑ 58,0 58,1 (EN, EL) Traditional Events, in sce chios.gr. URL consultòu o 3 frevâ 2022.
- ↑ 59,0 59,1 59,2 (EN, EL) Travel to Chios, in sce chios.gr. URL consultòu o 4 frevâ 2022.
- ↑ (IT) Comùn de Zêna - Binelàggi, in sce comune.genova.it. URL consultòu o 3 frevâ 2022.
Bibliografîa[modìfica | modìfica wikitèsto]
- (IT) Gerònimo Giustiniàn, Istoria di Scio, vol. I - II - III - Prefaçión, manoscrîto, 1586.
- (EN) William Saint Clair, That Greece Might Still Be Free, The Philhellenes in the War of Independence, Lóndra, Oxford University Press, 1972, ISBN 0-192-15194-0.
- (EL) Nikos Merouses, Chios. Physiko periballon & katoikese apo te neolithike epoche mechri to telos tes archaiothtas. [Chios. Natural Environment & Habitation from the Neolithic Age to the end of Antiquity], Papyros, 2002.
Âtri progètti[modìfica | modìfica wikitèsto]
- Wikimedia Commons a contêgne di files in sce Scîo
Colegaménti estèrni[modìfica | modìfica wikitèsto]
- (EN, EL) Scîto ofiçiâ, in sce chios.gr. URL consultòu o 4 frevâ 2022.
lij_Latn lij_Latn lij_Latn srd_Latn lij_Latn lij_Latn srd_Latn lij_Latn srd_Latn lij_Latn srd_Latn srd_Latn lij_Latn lij_Latn lij_Latn lij_Latn srd_Latn srd_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn srd_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn srd_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn srd_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn srd_Latn srd_Latn lij_Latn lij_Latn srd_Latn lij_Latn lij_Latn srd_Latn srd_Latn lij_Latn lij_Latn oci_Latn swh_Latn ace_Latn dzo_Tibt tuk_Latn sna_Latn bam_Latn lij_Latn srd_Latn lij_Latn srd_Latn ell_Grek lij_Latn lij_Latn eng_Latn eng_Latn eng_Latn oci_Latn lij_Latn eng_Latn eng_Latn vec_Latn vec_Latn eng_Latn eng_Latn lim_Latn vec_Latn por_Latn lij_Latn eng_Latn lij_Latn eng_Latn vec_Latn srd_Latn tgl_Latn eng_Latn lij_Latn eng_Latn eng_Latn lij_Latn eng_Latn lij_Latn vec_Latn lij_Latn vec_Latn lij_Latn lij_Latn vec_Latn lij_Latn lij_Latn eng_Latn eng_Latn ell_Grek eng_Latn eng_Latn ell_Grek lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn eng_Latn eng_Latn srd_Latn lij_Latn srd_Latn lij_Latn